Rigspolitiet politianmelder en tidligere afdelingschef i en meget omtalt sag om vennetjenester og konsulentopgaver for over 40 millioner fra 2011 til 2013.

En ekstern rapport fra revisionsfirmaet PWC, som Rigspolitiet netop har offentliggjort, viser, at der er foregået vennetjenester og alvorlige mangler med kontrakter, der ikke er sendt i udbud.

Der har været 'markante fejl i politiets håndtering af indkøb', og at 'udbudsreglerne formentlig er blevet misbrugt'.

- Der er indikationer på, at kontrakter med flere konsulentfirmaer baserer sig på tætte relationer til en tidligere afdelingschef i Rigspolitiet, og er indgået med direkte tildeling efter den tidligere afdelingschef er ansat i Rigspolitiet, har revisionsfirmaet konkluderet.

Det vil sige, at eksterne konsulenter er blevet hyret, uden at andre konsulenter fik mulighed for at byde på opgaverne, der skulle løses for politiet.

Kræver penge tilbage

Den tidligere afdelingschef var nøgleperson i sagen, og revisionen viser, at chefen havde en 'tæt venskabelig relation af privatlignende karakter' til en af de eksterne konsulenter.

Ifølge rapporten giver det indikationer om, at der er foregået vennetjenester i Rigspolitiet.

Udover at blive politianmeldt har Rigspolitiet som konsekvens af sagens grove konklusioner også anmodet Kammeradvokaten om at se på muligheden for, at afdelingschefen kan blive pålagt at skulle tilbagebetale sin fratrædelsesordning.

Chefen fratrådte sin stilling sidste år.

- Jeg tager på det kraftigste afstand fra de uregelmæssigheder, der er identificeret i PwC’s undersøgelse af politiets indkøb. Politiet skal være et forbillede, når det kommer til overholdelse af love og regler, udtaler Rigspolitichef Jens Henrik Højbjerg i en pressemeddelelse.

Langt mere omfattende ulovligheder

Rapporten viser overordnet set, at der generelt har været store problemer med at sende opgaver i udbud i Rigspolitiet - også i 2015 og 2016. Og ulovlighederne kan derfor ikke kun isoleres til den pågældende chef.

Desuden viser den eksterne undersøgelse, at der har været 'brud på politiets interne retningslinjer', som PWC formulerer det.

Det viser rapporten • Der er identificeret en tæt venskabelig relation af privatlignende karakter mellem en tidligere afdelingschef i Rigspolitiet og en ekstern konsulent, som kan indikere en mulig vennetjeneste.

• Der er indikationer på, at kontrakter med flere konsulentfirmaer baserer sig på tætte relationer til en tidligere afdelingschef i Rigspolitiet, og er indgået med direkte tildeling efter den tidligere afdelingschef er ansat i Rigspolitiet.

• Der er identificeret en mulig interessekonflikt i form af to middage mellem samme tidligere afdelingschef i Rigspolitiet og en leverandør.

• Der er identificeret eksempler på, at udbudsreglerne formentlig er blevet misbrugt med assistance fra Rigspolitiets Koncernindkøb ved tildeling af to konsulentopgaver.

• Der er sket brud på politiets interne retningslinjer i forbindelse med tildeling af en konsulentopgave til en tidligere medarbejder.

• Der er betalt en høj pris for juniorkonsulenter ved, at en leverandør har faktureret mere end den tilbudte timesats på den anvendte SKI-aftale for juniorkonsulenter.

• Der er flere eksempler på, at der er sket forudbetaling af konsulentydelser til levering i efterfølgende periode med henblik på at tilpasse omkostninger til budgettet. Det er i strid med budgetvejledningen.

• Kilde: PWC's eksterne rapport

Undersøgte selv sagen

Rigspolitiet undersøgte i første omgang selv sagen og kom frem til, at udbudsreglerne kun var overholdt for 38 procent af sagerne fra 2015 og 2016.

Politiets undersøgelse viste, at der i perioden 1. januar 2015 til 1. september 2016 blev lavet aftaler med konsulenter til en samlet værdi af 273 millioner kroner.

Undersøgelsen blev sat i gang, efter BT havde afsløret ulovlighederne i Rigspolitiet.

Men i september 2016 kom Kammeradvokaten med en anden undersøgelse, der gik imod Rigspolitiets egen redegørelse i sagen. Kammeradvokaten fastslog, alle konsulentaftaler var ulovlige.

Som konsekvens deraf besluttede Rigspolitiet i marts 2017 at det eksterne revisionsfirma skulle se på indkøbsområdet i politiet.

Det er således denne undersøgelse, som nu får yderligere konsekvenser for den forhenværende afdelingschef.